Maatietopalvelu

Kyselyvastaus

**Asiakirjan tunnus:** KT1094

**Päivämäärä**: 13.6.2025

**Julkisuus:** Julkinen

**Peru / Yleinen tilanne, turvallisuustilanne ja terveydenhuolto**

**Peru / General situation, security situation and health care**

Kysymykset

1. Mikä on Perun yhteiskunnallinen ja poliittinen tilanne sekä turvallisuustilanne?
2. Onko viranomaissuojelun saatavuudessa rajoituksia?
3. Miten terveydenhuolto on järjestetty Perussa? Onko terveydenhoidon saavutettavuudessa jotain yleisiä rajoituksia?

Questions

1. What is the societal, political, and security situation in Peru?
2. Are there any restrictions on accessing state protection?
3. How is healthcare organized in Peru? Are there any general restrictions on accessing healthcare?

# Mikä on Perun yhteiskunnallinen ja poliittinen tilanne sekä turvallisuustilanne?

Poliittinen tilanne

Noin 32,6 miljoonan asukkaan Peru on perustuslaillinen tasavalta.[[1]](#footnote-1) Vuoden 2021 vaaleissa maan presidentiksi valittiin vasemmistolainen Pedro Castillo. Vaaleja on pidetty vapaina ja oikeudenmukaisina.[[2]](#footnote-2) Peru on kuitenkin kärsinyt vuosia kestäneestä poliittisesta kriisistä.[[3]](#footnote-3) Viimeisin eskalaatio alkoi vuonna 2022, kun Perun kongressin ja presidentti Castillon välinen valtakiista kärjistyi Castillon syrjäyttämiseen vallasta kongressin päätöksellä joulukuussa 2022. Maan uudeksi presidentiksi nimitettiin varapresidentti Dina Boluarte.[[4]](#footnote-4) Ainakin 49 ihmistä sai surmansa Boluarten valintaa vastustavissa mielenosoituksissa vuoden 2022 lopussa ja 2023 alussa.[[5]](#footnote-5) Väkivaltaa harjoittivat sekä turvallisuusviranomaiset että mielenosoittajat.[[6]](#footnote-6) Pedro Castillo on ollut vangittuna syrjäyttämisestään alkaen. Oikeudenkäynti Castilloa vastaan alkoi keväällä 2025, ja häntä syytetään ”kapinasta”, ”vallan väärinkäytöstä”, sekä ”yleisen rauhan häirinnästä”.[[7]](#footnote-7) Marraskuuhun 2024 mennessä ketään ei ollut tuomittu vaalien jälkeisissä mielenosoituksissa tapahtuneiden kuolemien johdosta.[[8]](#footnote-8) Viranomaiset ovat kuitenkin pyrkineet jossain määrin tutkimaan tapahtumia, ja vuonna 2024 yksi tapaus vietiin Kansainvälisen rikostuomioistuimen (ICC) tutkittavaksi. Mielenosoitukset ovat myös jatkuneet viime vuosina, mutta viranomaisten vastaus niihin on ollut yleisesti ottaen maltillisempi.[[9]](#footnote-9)

Turvallisuustilanne

Järjestäytynyt rikollisuus on kasvanut Perussa huomattavasti.[[10]](#footnote-10) Erityisesti kiristystapausten ja murhien määrä on kasvanut merkittävästi viime vuosien aikana. Lisääntyneen rikollisuuden taustalla on kansainvälisen rikollisuuden levittäytyminen maahan, ja mm. venezuelalainen Tren de Aragua -rikollisryhmä[[11]](#footnote-11) on saanut jalansijaa Perussa[[12]](#footnote-12). InSight Crime -järjestön mukaan ryhmästä on tullut Liman kaupungin suurin turvallisuusuhka, ja se harjoittaa muun muassa naisiin kohdistuvaa ihmiskauppaa ja -salakuljetusta. Ihmiskaupan uhreissa on sekä perulaisia että muista maista, muun muassa Venezuelasta, tulevia siirtolaisia, jotka pakotetaan esimerkiksi seksityöhön.[[13]](#footnote-13) Perussa on julistettu viime aikoina useita hätätiloja huonontuneen turvallisuustilanteen vuoksi, ja viimeksi maaliskuussa 2025 presidentti Boluarte julisti 30 päivää kestävän hätätilan pääkaupunki Limaan.[[14]](#footnote-14) Hätätilan nojalla hallinto pystyy rajoittamaan tiettyjä kansalaisoikeuksia, kuten kokoontumisvapautta, ja antamaan turvallisuusviranomaisille lisävaltuuksia pidättää ihmisiä.[[15]](#footnote-15)

1980-luvulla Perussa aktiivisesti toiminut sissiryhmittymä Loistava Polku (esp. *Sendero Luminoso*, SL) on heikentynyt johtajansa Abimael Guzmánin vangitsemisen jälkeen vuonna 1992. Sissiryhmittymä kuitenkin toimii yhä aktiivisesti esimerkiksi kokaiinituotannossa ja huumeiden maasta viemisen parissa erityisesti eristäytyneellä VRAEM:in jokilaakso -alueella (*Valle de los Rios Apurimac, Ene y Mantaro*), jossa ryhmittymä on myös toisinaan ottanut yhteen turvallisuusviranomaisten kanssa.[[16]](#footnote-16) Lisäksi laitonta kaivostoimintaa harjoittavat jengit ovat aiheuttaneet viime vuosina levottomuutta etenkin La Libertadin[[17]](#footnote-17) ja Madre de diosin hallintoalueilla[[18]](#footnote-18). Toukokuussa 2025 La Libertadissa sijaitsevasta Patazin kaivoksesta löydettiin 13 surmatun kaivostyöntekijän ruumiit. InSight Crime -järjestön mukaan kaivosjengit ovat kasvattaneet merkitystään ja toimivat useilla kaivosalueilla ympäri Perua.[[19]](#footnote-19)

Ihmisoikeustilanne

Ilmaisunvapaus, joka sisältää myös median vapauden, on turvattu maan perustuslaissa, ja Perun hallinto on aiemmin yleisesti ottaen kunnioittanut sitä.[[20]](#footnote-20) Hallinnon pyrkimykset tukahduttaa lehdistönvapautta ovat kuitenkin lisääntyneet viime aikoina.[[21]](#footnote-21) Kansainvälisen Toimittajat ilman rajoja -järjestön (Reporters Without Borders, RSF) mukaan esimerkiksi turvallisuusviranomaiset ja äärioikeistolaiset aktivistit suorittavat hyökkäyksiä journalisteja vastaan.[[22]](#footnote-22) Toimittajia on myös tuomittu kunnianloukkauksista[[23]](#footnote-23), mitä oikeuslaitokset käyttävät New York Timesin mukaan toimittajien hiljentämiseen[[24]](#footnote-24). Peru on pudonnut kolmessa vuodessa 53 sijaa RSF:n lehdistönvapautta mittaavalla indeksillä ja oli vuonna 2025 180 maan joukosta sijalla 130.[[25]](#footnote-25) Perussa toimii lisäksi useita kansalais- ja ihmisoikeusjärjestöjä, jotka ovat niin ikään aiemmin saaneet toimia vapaasti.[[26]](#footnote-26) Huhtikuussa 2025 Perun hallinto sääti kuitenkin voimaan uuden ”kansalaisjärjestöjen vastaisen lain”, joka mm. rajoittaa järjestöjen kykyä haastaa valtion toimijat oikeuteen ihmisoikeusrikkomuksista, mikäli järjestön taustalla on ulkomaista rahoitusta.[[27]](#footnote-27) Palkittu perulainen tutkivan journalismin media IDL-Reporteros on todennut, että Perun hallinnon toimet lehdistöä ja kansalaisyhteiskuntaa vastaan muistuttavat autoritaaristen valtioiden, kuten Venäjän, Valko-Venäjän, Venezuelan ja Nicaraguan toimia.[[28]](#footnote-28) Eri lähteiden mukaan Perun nykyhallinnossa onkin lisääntyvässä määrin autoritaarisia piirteitä.[[29]](#footnote-29)

Perun väestöstä 66,4 prosenttia on uskonnoltaan roomalaiskatolilaisia ja 22,4 protestantteja. Näiden lisäksi maassa harjoitetaan muitakin uskontoja. Arviolta 60,2 % väestöstä on etnisyydeltään mestitsejä[[30]](#footnote-30) ja 25,8 % alkuperäiskansaan kuuluvia. Lisäksi 5,9 % on valkoihoisia ja 3,6 % afroperulaisia.[[31]](#footnote-31) Maan perustuslaki takaa uskonnonvapauden, ja pääasiassa sitä kunnioitetaan.[[32]](#footnote-32) Alkuperäiskansoihin kuuluvat ovat Perussa poliittisesti, taloudellisesti ja sosiaalisesti muita heikommassa asemassa.[[33]](#footnote-33) Amazonin hallintoalueella alkuperäiskansoihin kohdistuu jatkuva turvallisuusuhka järjestäytyneen rikollisuuden harjoittaman huumekaupan, maakaappausten ja laittoman kaivostoiminnan vuoksi.[[34]](#footnote-34) Alkuperäiskansoihin kuuluvat ovat myös riskissä joutua ihmiskaupan uhreiksi, eikä monilla ole riittävää mahdollisuutta saada oikeutta tai suojelua.[[35]](#footnote-35) Seksuaali- ja sukupuolivähemmistöihin kohdistuu syrjintää, häirintää ja oikeudenloukkauksia, huolimatta siitä, että maan perustuslain mukaan kaikenlainen henkilöön perustuva syrjintä on kielletty.[[36]](#footnote-36) Vuonna 2024 hallinto mm. kieltäytyi jälleen laillistamasta samaa sukupuolta olevien avioliitot ja määritteli transsukupuolisuuden ”mielenterveydelliseksi sairaudeksi”.[[37]](#footnote-37) Jälkimmäinen päätös peruttiin siitä seuranneen kohun vuoksi.[[38]](#footnote-38) Naisiin ja tyttöihin kohdistuva seksuaalinen ja muu väkivalta ovat vakavia ongelmia Perussa.[[39]](#footnote-39)

Taloudellinen ja humanitaarinen tilanne

International Crisis Groupin selvityksen mukaan Perun talous kasvoi huomattavasti 2010-luvun alkuvuosiin saakka, mikä johtui erityisesti kaivosteollisuuden menestyksestä, mutta talouskasvusta ja köyhyyden vähentymisestä huolimatta maassa on edelleen valtaisaa sosiaalista ja taloudellista eriarvoisuutta. Noin 5 % väestöstä elää äärimmäisessä köyhyydessä, 27 % köyhyysrajan alapuolella, ja lisäksi 30 % väestöstä on vaarassa ajautua köyhyyteen. Lähes 70 % perulaisista työskentelee epävirallisella sektorilla, eivätkä he ole oikeutettuja sosiaali- tai työttömyysetuuksiin. Köyhyys on laaja-alaista etenkin maaseutualueilla, joilla köyhyydessä eläviä on kaksinkertaisesti kaupunkeihin nähden.[[40]](#footnote-40)

Peru on toisiksi yleisin kohdemaa ja Lima kaikista yleisin kohdekaupunki venezuelalaisille siirtolaisille. Venezuelalaisia asuu Perussa yli 1,5 miljoonaa, ja vuoden 2025 aikana siirtolaisten määrän odotetaan nousevan 1,7 miljoonaan. Venezuelalaiset, etenkin naiset ja lapset, kohtaavat Perussa moniulotteisia riskejä, mukaan lukien ihmiskauppaa, lapsityötä, ruokaturvattomuutta ja väkivallan eri muotoja. Perun yhteiskunnalliset järjestelmät eivät kykene vastaamaan saapuvien ihmisten suureen määrään.[[41]](#footnote-41) Perun hallinto on presidentti Boluarten kaudella kiristänyt maahanmuuttopolitiikkansa, alkanut käyttää siirtolaisvastaista retoriikkaa ja syyttänyt venezuelalaissiirtolaisia rikollisuuden lisääntymisestä maassa.[[42]](#footnote-42) Heinäkuusta 2024 lähtien venezuelalaisilta on vaadittu lähtökohtaisesti passia ja viisumia maahan saapumiseen.[[43]](#footnote-43) Perussa on lisäksi tullut voimaan lakeja, jotka siirtolaisten avustamiseen keskittyneen Encuentros Servicio Jesuita a Migrantes ‑järjestön mukaan pyrkivät ”turvallistamaan” maahanmuuttopolitiikkaa, minkä järjestö katsoo epäsuorasti johtavan siirtolaisten luvattoman oleskelun kasvamiseen maassa. Lainsäädännössä on kiristetty muun muassa maassa laittomasti oleskelevien avustamista, maahan palaamista kielteisen päätöksen jälkeen, pidennetty siirtolaisten sallittuja pidätysaikoja ja helpotettu karkottamista ja käännyttämistä ilman valitusoikeutta, jos siirtolaisen katsotaan uhkaavan yleistä järjestystä tai turvallisuutta.[[44]](#footnote-44)

# Onko viranomaissuojelun saatavuudessa rajoituksia?

Perun poliisivoimat toimivat sisäministeriön alaisuudessa, ja maan armeija vastaa puolustusministeriöille. Siviiliviranomaiset valvovat turvallisuusjoukkoja.[[45]](#footnote-45) Korruptio on Perussa hyvin laajalle levinnyttä[[46]](#footnote-46), ja myös turvallisuusviranomaisten on raportoitu syyllistyneen oikeudenloukkauksiin. Väärinkäytöksiin syyllistyneiden viranomaisten rankaisemattomuus on suuri ongelma, joskin hallinto on tutkinut ja joissain tapauksissa asettanut syytteeseen tai rangaissut oikeudenloukkauksiin ja korruptioon syyllistyneitä viranomaisia, joista osa on ollut korkea-arvoisia.[[47]](#footnote-47)

Maan vankilat kärsivät muun muassa ylikansoituksesta, huonosta hygieniasta ja heikosta terveydenhuollosta.[[48]](#footnote-48) Oikeuslaitoksen riippumattomuus on turvattu maan perustuslaissa.[[49]](#footnote-49) Raporttien mukaan tuomioistuimet eivät kuitenkaan aina toimi itsenäisesti ja mm. korruptio on vakava ongelma.[[50]](#footnote-50) Bertelsmann Stiftung -säätiön mukaan kansalaiset eivät luota oikeuslaitokseen, vaan se näyttäytyy monelle korruptoituneena, kalliina ja epäluotettavana, joten monet pyrkivät ratkaisemaan kiistansa epävirallisin keinoin. Lähes kolmanneksella Perun väestöstä ei ole pääsyä oikeuspalvelujen piiriin. Pääsy oikeuslaitoksen palvelujen pariin on vaikeaa etenkin köyhille perulaisille.[[51]](#footnote-51)

Viime aikoina oikeusjärjestelmän riippumattomuus on heikentynyt entisestään. Vuoden 2024 aikana hallinto pyrki mm. heikentämään kansallista oikeuslautakuntaa (JNJ), joka vastaa tuomareiden, syyttäjien ja vaaliviranomaisten nimittämisestä ja erottamisesta, ja jolla on ollut keskeinen rooli vallan kolmijaon turvaamisessa. Kesäkuussa 2024 perustuslakivaliokunta esitti perustuslain muutosta, jonka tarkoituksena on lakkauttaa kansallinen oikeuslautakunta. Muutoksen myötä lainsäätäjät vastaisivat muun muassa vaaliviranomaisten nimittämisestä ja erottamisesta.[[52]](#footnote-52) Lakimuutos vaatii kahta käsittelyä, eikä näitä ollut tapahtunut vielä vuoden 2025 alussa.[[53]](#footnote-53) Lokakuussa 2024 lautakuntaan valittiin uudet jäsenet nelivuotiskaudelle mutta kansainvälisten tarkkailijoiden mukaan valintaprosessi ei ollut läpinäkyvä ja julkinen. Lokakuussa 2024 astui voimaan myös laki, jonka seurauksena rikosten tutkinta siirretään poliisille, mikä vie tehtäviä pois valtakunnansyyttäjältä. Perulaiset syyttäjät ja juristiyhdistykset varoittivat, että laki heikentää tutkintojen tehokkuutta ja nopeutta.[[54]](#footnote-54)

# Miten terveydenhuolto on järjestetty Perussa? Onko terveydenhoidon saavutettavuudessa jotain yleisiä rajoituksia?

*Perun terveydenhuoltojärjestelmää on aiemmin käsitelty Maatietopalvelun 15.9.2021 päivätyssä kyselyvastauksessa.[[55]](#footnote-55)*

Perun perustuslain mukaan valtion tehtävänä on toimia terveydenhuoltopalveluiden päätuottajana ja valtio takaa kaikille yhdenvertaisen pääsyn palveluihin, joiden tulisi olla käyttäjilleen maksuttomia.[[56]](#footnote-56) Taloudellisen yhteistyön ja kehityksen järjestö OECD:n arvion mukaan Perun terveydenhuoltojärjestelmä on kehittynyt merkittävästi viime vuosikymmeninä, mikä on johtanut monien kansanterveysindikaattorien paranemiseen. Vuonna 2010 voimaan astuneen sairausvakuutusjärjestelmän tavoitteena on taata perulaisille terveydenhoidonpalvelut ja tasa-arvoinen pääsy hoitoon. Järjestelmän kattavuutta on laajennettu viime vuosina entisestään, ja periaatteessa kaikilla perulaisilla on mahdollisuus terveydenhoidon saamiseen sosioekonomisesta asemasta riippumatta. Vuonna 2023 eri järjestelmiin oli rekisteröitynyt yli 97 % Perun väestöstä. Rekisteröimättömiin vajaaseen 3 % väestöstä kuuluu pääosin Andien ja Amazonin erämaisilla alueilla asuvia ihmisiä sekä siirtolaisia, jotka eivät ole rekisteröityneet Perun väestörekisteriin.[[57]](#footnote-57)

Perun terveydenhuoltojärjestelmä on hajautettu, ja se koostuu useasta julkisen ja yksityisen sektorin organisaatiosta ja sairausvakuutusjärjestelmästä, joiden toiminta on päällekkäistä ja epäyhtenäistä, mitä pidetään keskeisenä ongelmana järjestelmän toimivuudelle.[[58]](#footnote-58) Pääosa väestöstä (noin 60%) kuuluu julkiseen SIS-sairausvakuutusjärjestelmään (*Seguro Integral de Salud*), joka tarjoaa maksuttomat palvelut muun muassa vähävaraisille ja itsensä työllistäville. Palkkatöissä käyvien työntekijöiden maksuista kustannetun EsSalud‑sosiaalivakuutusjärjestelmän (*Seguro Social de Salud*) piirissä on noin 30 % väestöstä, ja loput järjestelmät ovat armeijan ja poliisin sekä yksityisen sektorin vastuulla. Myös palvelujen tuotanto on hajautettua. Hallinnollisesti aluehallinnot ovat vastuussa maan terveyspolitiikan täytäntöönpanosta. Ne vastaavat terveyspalvelujen tarjoamisesta (lukuun ottamatta Liman pääkaupunkialuetta) ja julkisten terveyspalvelujen järjestämisestä yhteistyössä paikallishallintojen kanssa. Aluehallinnot hallinnoivat myös aluesairaaloita ja useimpia terveyskeskuksia. Limassa terveyspalveluista vastaavat terveysministeriö ja kansalliset erikoissairaalat.[[59]](#footnote-59)

Terveyspalvelujen kattavuudessa on myös vakuutukseen liittyviä eroavaisuuksia, ja jokaisella vakuutusjärjestelmällä on omat hoitolaitoksensa. SIS-järjestelmässä on määrällisesti eniten perusterveydenhoitoa tarjoavia yksiköitä, ja vastaavasti EsSalud-järjestelmän hoitolaitoksia on määrällisesti vähemmän, mutta ne pystyvät tarjoamaan paremmin monimutkaisempia terveydenhuollon toimenpiteitä. EsSalud-järjestelmä kattaa myös laajemmin hoitoa kuin SIS-järjestelmä, vaikka senkin kattavuutta on viime vuosina parannettu. Terveydenhuoltojärjestelmässä on alueellisia eroavaisuuksia, sillä pääosa perusterveydenhoidosta on sijoittunut maaseudulle, kun taas pääkaupunki Limassa on väestöön nähden puutteita perusterveydenhoidon palveluissa. Vastaavasti sairaalat ovat sijoittuneet pääasiassa kaupunkialueille ja korvaavat niissä perusterveydenhoidon puutteita.[[60]](#footnote-60)

Eri arvioiden mukaan rahoituksen vähyydestä johtuen Perun terveydenhuollon infrastruktuurissa on edelleen yleisesti ottaen puutteita.[[61]](#footnote-61) SIS-järjestelmään kuuluvien perusterveydenhoidon yksiköiden ongelmana on usein palvelujen heikko laatu, sillä Perun terveysministeriön tekemän arvion mukaan lähes kaikilla hallintoalueilla SIS-järjestelmään kuuluvista yksiköistä 90 % kärsii henkilöstön tai hoitovälineiden puutteista tai on kokonaan toimintakyvyttömiä. Myös sairaaloiden hoitokapasiteetissa on puutteita, sillä 16:lla Perun 25 hallintoalueesta kaikissa yksiköissä on lainsäädännön vaatimuksiin nähden riittämätön hoitovälineistö. Väkilukuun suhteutettuna Perussa on huomattavasti vähemmän hoitohenkilöstöä kuin monissa muissa kehittyneissä maissa, ja yli 90% maan lääkäreistä on keskittynyt kaupunkialueille.[[62]](#footnote-62) Lisäksi vakuutusjärjestelmästä huolimatta Perun terveysjärjestelmän ongelmana ovat potilaiden korkeat omavastuumaksut.[[63]](#footnote-63) Koronaviruspandemia aiheutti merkittävää rasitusta rakenteellisista ongelmista kärsivälle Perun terveydenhuoltojärjestelmälle. Pandemiavuosien aikana Perussa raportoitiin muihin Latinalaisen Amerikan maihin nähden enemmän ylikuolleisuutta, eliniänodote laski, äitiyskuolleisuus lisääntyi, ja ennaltaehkäiseviin palveluihin pääsy vaikeutui.[[64]](#footnote-64)

Raportoinnin mukaan seksuaali- ja sukupolivähemmistöihin, afroperulaisiin[[65]](#footnote-65) ja siirtolaisiin[[66]](#footnote-66) kohdistuu syrjintää terveydenhuollon palveluissa. Vuonna 2024 Perussa hyväksyttiin laki, joka mahdollistaa SIS-järjestelmään tilapäisen rekisteröitymisen kaikille siirtolaisille, joilla on diagnosoitu HIV tai tuberkuloosi, vaikka heillä ei olisikaan vielä oleskeluoikeutta.[[67]](#footnote-67)

Lähteet

Amnesty International 29.4.2025. *Peru 2024.* <https://www.amnesty.org/en/location/americas/south-america/peru/report-peru/> (käyty 26.5.2025).

Andina 18.3.2025. *Peru: Government officially declares state of emergency in Metropolitan Lima and Callao.* <https://andina.pe/ingles/noticia-peru-government-officially-declares-state-of-emergency-in-metropolitan-lima-and-callao-1022604.aspx> (käyty 28.5.2025).

The Atlantic Council / Cassinelli, Martin 27.3.2025. *Peru’s crime wave: A populist opening or a chance for reform?.* <https://www.atlanticcouncil.org/blogs/new-atlanticist/perus-crime-wave-a-populist-opening-or-a-chance-for-reform/> (käyty 26.5.2025).

Bertelsmann Stiftung 2024. *BTI 2024 Country Report. Peru.* <https://bti-project.org/fileadmin/api/content/en/downloads/reports/country_report_2024_PER.pdf> (käyty 26.5.2025).

CIA (Central Intelligence Agency) 10.6.2025. *The World Factbook. Peru.* <https://www.cia.gov/the-world-factbook/countries/peru/> (käyty 13.6.2025).

CIVICUS / Henzler, Álvaro 29.4.2025. *‘In the name of transparency, the anti-NGO law seeks to silence civil society’.* <https://lens.civicus.org/interview/in-the-name-of-transparency-the-anti-ngo-law-seeks-to-silence-civil-society/> (käyty 26.5.2025).

The College Voice / Sandoval Carrasco, Elaine 23.4.2025. *Peru’s Democratic Backslide: Fujimorismo’s Shadow and the Erosion of Institutions.* <https://thecollegevoice.org/2025/04/23/perus-democratic-backslide-fujimorismos-shadow-and-the-erosion-of-institutions/> (käyty 28.5.2025).

The Conversation / Misra, Amalendu 7.4.2025. *Peru is losing its battle against organised crime.* <https://theconversation.com/peru-is-losing-its-battle-against-organised-crime-252349> (käyty 26.5.2025).

Davies, Lowri 2022. ”Advancing a Human Rights-Based Approach to Access to Medicines: Lessons Learned from the Constitutional Court of Peru”. *Health and Human Rights Journal,* vol. 24, no. 1. <https://www.hhrjournal.org/2022/04/04/advancing-a-human-rights-based-approach-to-access-to-medicines-lessons-learned-from-the-constitutional-court-of-peru/> (käyty 12.6.2025).

Dejusticia 6.3.2025. *The right to protest under threat: the situation in Peru.* <https://www.dejusticia.org/en/the-right-to-protest-under-threat-the-situation-in-peru/> (käyty 26.5.2025).

Encuentros SJM (Encuentros Servicio Jesuita a Migrantes) 8.4.2025. *De la hospitalidad al control: ¿Securitización de la migración en Perú?* Saatavilla: [https://reliefweb.int/report/
peru/de-la-hospitalidad-al-control-securitizacion-de-la-migracion-en-peru](https://reliefweb.int/report/peru/de-la-hospitalidad-al-control-securitizacion-de-la-migracion-en-peru) (käyty 13.6.2025).

Freedom House 2025. *Freedom in the World 2025. Peru.* <https://freedomhouse.org/country/peru/freedom-world/2025> (käyty 26.5.2025).

The Guardian / Collyns, Dan 14.3.2025. *Fears for human rights as Peru passes ‘simply brutal’ anti-NGO law.* <https://www.theguardian.com/global-development/2025/mar/14/peru-human-rights-anti-ngo-law> (käyty 27.5.2025).

HRW (Human Rights Watch)

16.1.2025. *Peru. Events of 2024.* <https://www.hrw.org/world-report/2025/country-chapters/peru> (käyty 26.5.2025).

27.6.2024. *Peru Walks Back Anti-Trans Guidance in Health System.* <https://www.hrw.org/news/2024/06/27/peru-walks-back-anti-trans-guidance-health-system> (käyty 27.5.2025).

11.1.2024. *Peru. Events of 2023.* <https://www.hrw.org/world-report/2024/country-chapters/peru> (käyty 26.5.2025).

Humanists International 2.5.2025. *Authoritarianism, Humanism, and Secular Resistance in Peru.* <https://humanists.international/blog/authoritarianism-humanism-secular-resistance-peru/> (käyty 28.5.2025).

ICTJ (International Center for Transitional Justice) 3.4.2025. *Peruvian Ex-President Castillo Is on Trial for a Failed Attempt to Dissolve Congress.* <https://www.ictj.org/latest-news/peruvian-ex-president-castillo-trial-failed-attempt-dissolve-congress> (käyty 27.5.2025).

IDL-Reporteros / Duchiade, André 5.5.2025. *Perú refuerza control sobre las ONG y medios de comunicación con financiación internacional mediante una nueva ley.* <https://www.idl-reporteros.pe/peru-refuerza-control-sobre-las-ong-y-medios-de-comunicacion-con-financiacion-internacional-mediante-una-nueva-ley/> (käyty 28.5.2025).

Infobae / Rojas Berríos, Manuel 2.9.2024. *¿Dina Boluarte será procesada por la Corte Penal Internacional?: “Estamos a tiempo de no ser una dictadura”.* <https://www.infobae.com/peru/2024/09/02/dina-boluarte-sera-procesada-por-la-corte-penal-internacional-estamos-a-tiempo-de-no-ser-una-dictadura/> (käyty 28.5.2025).

InSight Crime

20.5.2025. *The 3 Biggest Threats to Indigenous Communities in Peru’s Amazon.* <https://insightcrime.org/news/things-you-need-know-about-indigenous-communities-peru-amazon/> (käyty 27.5.2025).

25.4.2025. *Tren de Aragua.* <https://insightcrime.org/venezuela-organized-crime-news/tren-de-aragua/> (käyty 28.5.2025).

28.5.2024. *Shining Path.* <https://insightcrime.org/peru-organized-crime-news/shining-path-profile/> (käyty 27.5.2025).

InSight Crime / Doherty, Sean 13.5.2025. *Peru Massacre Exposes Mining Gangs’ Power.* <https://insightcrime.org/news/peru-massacre-exposes-mining-gangs-power/> (käyty 27.5.2025).

InSight Crime / Loaiza, Lara

13.2.2025a. *The Women Enslaved by Fines*. <https://insightcrime.org/investigations/women-enslaved-fines/> (käyty 13.6.2025).

13.2.2025b. *The Women Working the Streets*. <https://insightcrime.org/investigations/women-working-streets/> (käyty 13.6.2025).

International Crisis Group 8.2.2024. *Unrest on Repeat: Plotting a Route to Stability in Peru.* <https://www.crisisgroup.org/latin-america-caribbean/peru/104-unrest-repeat-plotting-route-stability-peru> (käyty 26.5.2025).

Al Jazeera 18.3.2025. *Peru declares state of emergency as violent crimewave engulfs Lima.* <https://www.aljazeera.com/news/2025/3/18/peru-declares-state-of-emergency-as-violent-crimewave-engulfs-lima> (käyty 28.5.2025).

John Hopkins Bloomberg School of Public Health / Chauvin, Lucien 28.4.2025. *Peru’s Illegal Mining Surges… and Destroys.* <https://globalhealthnow.org/2025-04/perus-illegal-mining-surges-and-destroys> (käyty 27.5.2025).

The Latin American Post 5/2025. *Crime and Ruin: The Hidden Costs of South American Gold.* <https://latinamericanpost.com/economy-en/crime-and-ruin-the-hidden-costs-of-south-american-gold/> (käyty 27.5.2025).

Maatietopalvelu 15.9.2021. *MedCOI, uniapnea, CPAP-laite, allerginen astma, budesonidi, salbutamoli, refluksitauti, omepratosoli*. Saatavilla Tellus-maatietoportaalissa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/b620c6f1-7939-4bef-b3ee-be9b912f374f>.

Maruy, Rodrigo 22.1.2022. *On Peru’s Constitutional Crisis*. Verfassungsblog [blogi]. <https://verfassungsblog.de/on-perus-constitutional-crisis/> (käyty 13.6.2025).

Mongabay / Radwin, Maxwell 26.3.2025. *Peru’s rare peatland swamps at risk as illegal gold mining expands.* <https://news.mongabay.com/2025/03/perus-rare-peatland-swamps-at-risk-as-illegal-gold-mining-expands/> (käyty 27.5.2025).

NYT (The New York Times) 19.1.2022. *In Peru, Courts ‘Used Like Whips’ to Silence Journalists*. <https://www.nytimes.com/2022/01/19/world/americas/peru-christopher-acosta-cesar-acuna.html> (käyty 13.6.2025).

OECD (Organisation for Economic Co-operation and Development) 7.5.2025. *OECD Reviews of Health Systems: Peru 2025*. [https://www.oecd.org/content/dam/oecd/en/publications/
reports/2025/04/oecd-reviews-of-health-systems-peru-2025\_3f7c00aa/f3ddb6a4-en.pdf](https://www.oecd.org/content/dam/oecd/en/publications/reports/2025/04/oecd-reviews-of-health-systems-peru-2025_3f7c00aa/f3ddb6a4-en.pdf) (käyty 12.6.2025).

openDemocracy / Cariboni, Diana 15.5.2025. *New anti-NGO law pushes Peru’s democracy deeper into ‘invisible crisis’.* <https://www.opendemocracy.net/en/peru-anti-ngo-law-32-301-democracy-crisis-journalism-foreign-funding/> (käyty 26.5.2025).

PAHO (Pan American Health Organization) 2.9.2024*. Health in the Americas: Peru Country Profile*. <https://hia.paho.org/en/country-profiles/peru> (käyty 12.6.2025).

República de Perú 12/2024. *Consititución política del Perú: Promulgada el 29 de Diciembre de 1993. Edición del Congreso de la República: Diciembre de 2024*. <https://www.congreso.gob.pe/Docs/files/constitucion/constitucion-12-2024.pdf> (käyty 13.6.2025).

Reuters 22.10.2024. *Peru to scrutinize Venezuelan remittances amid crime concerns*. <https://www.reuters.com/world/americas/peru-monitor-venezuelan-migrants-remittances-amid-crime-fears-2024-10-22/> (käyty 13.6.2025).

RSF (Reporters sans frontières, suom. Toimittajat ilman rajoja)

16.5.2025. *Peru: RSF warns of a major offensive against press freedom and calls for urgent protection for journalists.* <https://rsf.org/en/peru-rsf-warns-major-offensive-against-press-freedom-and-calls-urgent-protection-journalists> (käyty 28.5.2025).

2025. *Peru.* <https://rsf.org/en/country/peru> (käyty 27.5.2025).

TNH (The New Humanitarian) 17.4.2024. *Latin America makes it harder for Venezuelan refugees as xenophobia mounts*. <https://www.thenewhumanitarian.org/news-feature/2024/04/17/latin-america-venezuela-refugees-xenophobia> (käyty 13.6.2025).

UNAIDS (Joint United Nations Programme on HIV/AIDS) 21.10.2024. *Peru approves groundbreaking law to extend health coverage for migrants with HIV and TB*. <https://www.unaids.org/en/resources/presscentre/featurestories/2024/october/20241021_peru> (käyty 12.6.2025).

UNHCR (United Nations High Commissioner for Refugees)

2025. *Peru.* <https://reporting.unhcr.org/operational/operations/peru> (käyty 28.5.2025).

[päiväämätön]. *Ayuda : Peru – Ingreso a territorio*. <https://help.unhcr.org/peru/ingreso-a-territorio/> (käyty 13.6.2025).

USDOS (United States Department of State)

24.6.2024. *2024 Trafficking in Persons Report: Peru.* <https://www.state.gov/reports/2024-trafficking-in-persons-report/peru/> (käyty 28.5.2025).

23.4.2024. *Peru 2023 Human Rights Report.* <https://www.state.gov/wp-content/uploads/2024/02/528267_PERU-2023-HUMAN-RIGHTS-REPORT.pdf> (käyty 13.6.2025).

20.3.2023. *Peru 2022 Human Rights Report.* <https://www.state.gov/wp-content/uploads/2023/02/415610_PERU-2022-HUMAN-RIGHTS-REPORT.pdf> (käyty 27.5.2025).

Yle 7.12.2022. *Syyttäjät: Perun syrjäytetty presidentti on kiinniotettuna.* <https://yle.fi/a/74-20007685> (käyty 26.5.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. CIA 10.6.2025. [↑](#footnote-ref-1)
2. HRW 11.1.2024; USDOS 23.4.2024, s. 17. [↑](#footnote-ref-2)
3. Dejusticia 6.3.2025; International Crisis Group 8.2.2024. [↑](#footnote-ref-3)
4. Yle 7.12.2022. [↑](#footnote-ref-4)
5. ICTJ 3.4.2025. [↑](#footnote-ref-5)
6. Freedom House 2025. [↑](#footnote-ref-6)
7. ICTJ 3.4.2025. [↑](#footnote-ref-7)
8. HRW 16.1.2025. [↑](#footnote-ref-8)
9. Freedom House 2025. [↑](#footnote-ref-9)
10. The Atlantic Council / Cassinelli 27.3.2025; The Conversation / Misra 7.4.2025; HRW 16.1.2025. [↑](#footnote-ref-10)
11. Tren de Aragua on Venezuelan merkittävin rikollisryhmä. Ks. InSight Crime 25.4.2025. [↑](#footnote-ref-11)
12. The Atlantic Council / Cassinelli 27.3.2025. [↑](#footnote-ref-12)
13. InSight Crime / Loaiza 13.2.2025a; 13.2.2025b. [↑](#footnote-ref-13)
14. The Conversation / Misra 7.4.2025. [↑](#footnote-ref-14)
15. Al Jazeera 18.3.2025; Andina 18.3.2025. [↑](#footnote-ref-15)
16. InSight Crime 28.5.2024. [↑](#footnote-ref-16)
17. InSight Crime / Doherty 13.5.2025; The Latin American Post 5/2025. [↑](#footnote-ref-17)
18. John Hopkins Bloomberg School of Public Health / Chauvin 28.4.2025; The Latin American Post 5/2025; Mongabay / Radwin 26.3.2025. [↑](#footnote-ref-18)
19. InSight Crime / Doherty 13.5.2025. [↑](#footnote-ref-19)
20. USDOS 23.4.2024, s. 11. [↑](#footnote-ref-20)
21. Freedom House 2025; USDOS 23.4.2024, s. 11. [↑](#footnote-ref-21)
22. RSF 2025. [↑](#footnote-ref-22)
23. Freedom House 2025. [↑](#footnote-ref-23)
24. NYT 19.1.2022. [↑](#footnote-ref-24)
25. RSF 16.5.2025. [↑](#footnote-ref-25)
26. USDOS 23.4.2024, s. 19. [↑](#footnote-ref-26)
27. CIVICUS / Henzler 29.4.2025; The Guardian / Collyns 14.3.2025; openDemocracy / Cariboni 15.5.2025. [↑](#footnote-ref-27)
28. IDL-Reporteros / Duchiade 5.5.2025. [↑](#footnote-ref-28)
29. The College Voice / Sandoval Carrasco 23.4.2025; Humanists International 2.5.2025; Infobae / Rojas Berríos 2.9.2024; RSF 16.5.2025. [↑](#footnote-ref-29)
30. ”Mestitsillä” (esp. *mestizo*) tarkoitetaan Latinalaisessa Amerikassa henkilöä, jonka etnisyys on sekoitus alkuperäiskansataustaa ja valkoihoista tai eurooppalaista taustaa (ks. esim. CIA 10.6.2025). [↑](#footnote-ref-30)
31. CIA 10.6.2025. [↑](#footnote-ref-31)
32. Freedom House 2025. [↑](#footnote-ref-32)
33. USDOS 23.4.2024, s. 26. [↑](#footnote-ref-33)
34. InSight Crime 20.5.2025. [↑](#footnote-ref-34)
35. USDOS 24.6.2024. [↑](#footnote-ref-35)
36. Bertelsmann Stiftung 2024, s. 14; USDOS 23.4.2024, s. 31; República de Perú 12/2024, Capítulo I, §2. [↑](#footnote-ref-36)
37. Amnesty International 29.4.2025. [↑](#footnote-ref-37)
38. HRW 27.6.2024. [↑](#footnote-ref-38)
39. Amnesty International 29.4.2025; HRW 16.1.2025, USDOS 23.4.2024, s. 22. [↑](#footnote-ref-39)
40. International Crisis Group 8.2.2024. [↑](#footnote-ref-40)
41. UNHCR 2025. [↑](#footnote-ref-41)
42. Reuters 22.10.2024; TNH 17.4.2024; Encuentros SJM 8.4.2025 s. 11–14. [↑](#footnote-ref-42)
43. UNHCR [päiväämätön]. [↑](#footnote-ref-43)
44. Encuentros SJM 8.4.2025 s. 15–21. [↑](#footnote-ref-44)
45. USDOS 20.3.2023, s. 1. [↑](#footnote-ref-45)
46. HRW 16.1.2025; Freedom House 2025; USDOS 23.4.2024, s. 18. [↑](#footnote-ref-46)
47. USDOS 23.4.2024, s. 4. [↑](#footnote-ref-47)
48. USDOS 23.4.2024, s. 5. [↑](#footnote-ref-48)
49. USDOS 23.4.2024, s. 8. [↑](#footnote-ref-49)
50. Freedom House 2025; USDOS 23.4.2024, s. 8. [↑](#footnote-ref-50)
51. Bertelsmann Stiftung 2024, s. 13–14. [↑](#footnote-ref-51)
52. HRW 16.1.2025. [↑](#footnote-ref-52)
53. Maruy 22.1.2022. [↑](#footnote-ref-53)
54. HRW 16.1.2025. [↑](#footnote-ref-54)
55. Maatietopalvelu 15.9.2021. [↑](#footnote-ref-55)
56. Davies 2022; República de Perú 12/2024, Capítulo II, §9, 11. [↑](#footnote-ref-56)
57. OECD 7.5.2025, s. 48, 50. [↑](#footnote-ref-57)
58. OECD 7.5.2025, s. 34–35; PAHO 2.9.2024. [↑](#footnote-ref-58)
59. OECD 7.5.2025, s. 35. [↑](#footnote-ref-59)
60. OECD 7.5.2025, s. 36, 39, 50. [↑](#footnote-ref-60)
61. OECD 7.5.2025, s. 52–55; PAHO 2.9.2024 [↑](#footnote-ref-61)
62. OECD 7.5.2025, s. 52–55. [↑](#footnote-ref-62)
63. OECD 7.5.2025, s. 52–55; PAHO 2.9.2024. [↑](#footnote-ref-63)
64. OECD 7.5.2025, s. 26. [↑](#footnote-ref-64)
65. USDOS 23.4.2024. [↑](#footnote-ref-65)
66. UNAIDS 21.10.2024. [↑](#footnote-ref-66)
67. UNAIDS 21.10.2024. [↑](#footnote-ref-67)